সরকারি ও বেসরকারি বাসে অতিরিক্ত যাত্রী নিয়ে জনস্বার্থ মামলা খারিজ করল সুপ্রিম কোর্ট

নয়াদিল্লি: সরকারি ও বেসরকারি বাসে অতিরিক্ত ভিড় রোধে ব্যবস্থা নেওয়ার দাবিতে দায়ের করা জনস্বার্থ মামলা খারিজ করল সুপ্রিম কোর্ট (Supreme Court)। আদালতের মতে, বিষয়টি জননীতির আওতাভুক্ত এবং বিচার বিভাগীয় হস্তক্ষেপের প্রয়োজন নেই।

প্রধান বিচারপতি বিআর গাভাই এবং বিচারপতি কে বিনোদ চন্দ্রনের ডিভিশন বেঞ্চে এই মামলার শুনানি হয়। আদালত স্পষ্ট জানিয়ে দেয়, “এই বিষয়টি নীতিগত সিদ্ধান্তের সঙ্গে সম্পর্কিত, তাই আদালত এ বিষয়ে হস্তক্ষেপ করতে চায় না।”

আরও পড়ুন: এবার আমার পাড়া আমার সমাধান প্রকল্পে রেকর্ড করল নদিয়া জেলা

আবেদনকারীর আইনজীবী আদালতে দাবি করেন, সরকারি ও বেসরকারি বাসে অতিরিক্ত যাত্রী পরিবহনের ফলে প্রতিনিয়ত বিপুল সংখ্যক মানুষের জীবন ঝুঁকির মুখে পড়ছে, দুর্ঘটনায় প্রাণহানিও ঘটছে। তাই যাত্রী নিরাপত্তা নিশ্চিত করতে কেন্দ্রীয় এবং রাজ্য সরকারকে দ্রুত ব্যবস্থা নিতে হবে।

তবে প্রধান বিচারপতি পর্যবেক্ষণ করেন, “সংবিধানে প্রতিটি দফা অনুযায়ী প্রশাসন তার নীতিমালা অনুযায়ী কাজ করছে। প্রতিটি বিষয়ে আদালতের সামনে আসার প্রয়োজন নেই।”

শেষ পর্যন্ত আদালত জানায়, বিষয়টি রাজ্য ও কেন্দ্রীয় সরকারের নীতিনির্ধারণের সঙ্গে যুক্ত, তাই এই আবেদন গ্রহণযোগ্য নয়। ফলে জনস্বার্থ মামলাটি খারিজ করে দেয় সুপ্রিম কোর্ট।